**«Кыргыз Республикасынын Жогорку сотунун Конституциялык палатасы жөнүндө» Кыргыз Республикасынын конституциялык Мыйзамына өзгөртүү киргизүү тууралуу**

**1-берене**

**«**Кыргыз Республикасынын Жогорку сотунун Конституциялык палатасы жөнүндө**»** Кыргыз Республикасынын конституциялык Мыйзамына (Кыргыз Республикасынын Жогорку Кеӊешинин Жарчысы, 2011-ж., № 6, 532-ст.) төмөнкүдөй редакцияда өзгөртүү киргизилсин:

5-берененин 1-бөлүгү төмөнкүдөй редакцияда баяндалсын:

“1. Конституциялык палата тогуз судьядан: Конституциялык палатанын төрагасынан, төраганын орун басарынан жана жети судьядан турат.

**2-берене**

1. Ушул конституциялык Мыйзам расмий жарыяланган күндөн тартып он күн өткөндөн кийин күчүнө кирет.

**Кыргыз Республикасынын**

**Президенти**

**«Кыргыз Республикасынын Жогорку сотунун Конституциялык палатасы жөнүндө» Кыргыз Республикасынын конституциялык Мыйзамына өзгөртүү киргизүү тууралуу” Кыргыз Республикасынын Мыйзамынын долбооруна**

**МААЛЫМКАТ-НЕГИЗДЕМЕ**

Кыргыз Республикасынын Жогорку сотунун Конституциялык палатасы конституциялык көзөмөлдү жүзөгө ашыруучу жогорку сот органы болуп саналат жана Конституциянын үстөмдүгүн жана адам менен жарандын негизги укуктарын жана эркиндиктерин коргоону камсыз кылуучу башкы мамлекеттик институт катары чыгат. Коллегиалдуу тартипте гана чечим кабыл алуучу орган катары анын ишинин натыйжалуулугу судьялардын сандык курамын теӊдемелештирилген аныктоого да жараша болот.

Ушуга байланыштуу, сунуш кылынган долбоор менен Кыргыз Республикасынын Жогорку сотунун Конституциялык палатасынын рационалдуу жана натыйжалуу иштөөсүнө жетишүү максатында, анын судьяларынын санын 9 судьяга чейин кыскартуу сунушталат.

«Кыргыз Республикасынын Жогорку сотунун Конституциялык палатасы жөнүндө» Кыргыз Республикасынын конституциялык Мыйзамынын 5-беренесинин 1-бөлүгүнө ылайык, Конституциялык палата он бир судьядан: Конституциялык палатанын төрагасынан, төраганын орун басарынан жана тогуз судьядан турат.

Ал эми долбоордо бул Мыйзамдын 5-беренесинин 1-бөлүгүн жаӊы редакцияда берүү каралууда, ага ылайык Конституциялык палата тогуз судьядан: Конституциялык палата төрагасынан, төраганын орун басарынан жана жети судьядан турмакчы.

Конституциялык контролдоо органдарынын сандык курамын түзүү чөйрөсүндөгү доктриналык изилдөөлөр коллегиялык сот органынын судьяларынын санын негизсиз көбөйтүү айрым кыйынчылыктарга алып келип жаткандыгын көрсөттү. Ар бир судья сотко өзүнүн турмуштук тажрыйбасы, туура иш жөнүндө өз багыт-көрсөтмөлөрү жана түшүнүктөрү менен келишет, андыктан ири көлөмдөгү сот турганда компромисске жана теӊ салмакташтырылган чечимге жетишүү кыйынга турууда.

Көз карандысыз Мамлекеттердин Шериктештигиндеги өлкөлөрдү, ошондой эле башка чет мамлекеттерди аталган жаатта салыштырып изилдөө көрсөткөндөй, 3 млн.дон 10 млн.го чейинки калкы бар конституциялык соттордогу судьялардын саны орточо алганда 8,6 (сегиз бүтүн ондон алты) судьяны түзөт.

Алсак, Грузиянын (калкы - 3 779 293 адам), Армениянын (калкы 3 066 998 адам) жана Азербайжандын (калкы - 10 073 200 адам) конституциялык соттору 9 судьядан турат, ал эми Тажикстандын (калкы - 9 539 889 адам), Өзбекстандын (калкы - 34 036 800 адам) жана Казакстандын (калкы - 18 632 169 адам) конституциялык контролдоо органдарында 7 судья иштейт, судьялардын эӊ аз сандык курамы Молдова Республикасында 6 судья менен чектелген (калкы - 4 052 470 адам). Ошол эле учурда Россия Федерациясынын Конституциялык соту 11 судьядан турат.

Менин ишенимимде, Конституциялык палатанын сандык курамы, өлкө калкынын санын жана Конституциялык палатага келип түшкөн конституциялык контроль маселелери боюнча кайрылуулардын санын эске алганда, өтө эле чектен ашыкча жана негизсиз болуп саналат.

1990-жылы Конституциялык сот түзүлгөн учурдан тартып, калыптанган эл аралык тажрыйбадан улам аныкталган саны 9 судьядан турган анын курамы дээрлик 2011-жылдын июнь айына чейин өзгөрбөгөндүгүн эске сала кетүү керек.

Дүйнөлүк экономикалык кризис жана пандемия, ошондой эле биздин өлкөдөгү белгилүү окуяларга байланыштуу келип чыккан республикалык бюджеттеги таӊсыктык көйгөйлөрү аз эмес маанилүү болуп саналат. Ал тургай ушул шарттарда да Кыргыз Республикасынын Өкмөтү республикалык бюджеттин каражаттарынын эсебинен (Конституциянын 98-беренеси) соттордун иштөөсүн жана судьялардын ишмердигин каржылоону жана талаптагыдай шартты камсыз кылууга милдеттүү. Конституциялык палатанын судьяларынын санын эки бирдикке кыскартуу республикалык бюджеттин жылына 2 534 024 сомго (эки миллион беш жүз отуз төрт миӊ жыйырма төрт сом 24 тыйынга) үнөмдөлүшүнө алып келет.

Конституциялык палатанын судьяларынын сунушталган сандык курамы оптималдуу болуп саналат жана анын ишинин натыйжалуулугуна тескери таасир этпестен, Кыргыз Республикасынын Конституциясы аркылуу жүктөлгөн милдеттерди ийгиликтүү ишке ашырууга мүмкүндүк берет.

Долбоор жарандардын жана юридикалык жактардын кызыкчылыктарын, ошондой эле ишкердик иш-аракеттерди түздөн-түз козгобогондугун эске алсак, ал коомдук талкууга жатпайт.

Бул долбоорду кабыл алуу социалдык, экономикалык, укуктук, укук коргоочулук, гендердик, экологиялык, коррупциялык же башка тескери кесепеттерге алып келбейт.

Кыргыз Республикасынын мыйзамдарына жүргүзүлгөн талдоо аталган долбоордун Конституцияга жана колдонуудагы мыйзамдарга карама-каршы келбей тургандыгын көрсөттү.

Ошондой эле, аталган долбоор республикалык бюджеттен финансы каражаттарын бөлүштүрүүнү талап кылбайт.

Сунушталып жаткан долбоорду кабыл алуу ишкердик иш-аракеттерди жөнгө салууга багытталбагандыктан, жөнгө салуучулук таасирди талдоону талап кылбайт.